3 November 1895 | Prof. P.J.S. de Klerk gebore – My Dopperdagboek
November 2, 2019 November 2, 2019 • morneweb
Was ’n besielende spreker en prediker
Prof. dr. Philippus Jacobus Stephanus de Klerk (oorlede op 28 Augustus 1971), ’n boorling van Philippolis, was van 1924 tot 1949 predikant in drie Gereformeerde kerke en daarna tot sy aftrede in 1961 professor aan die Teologiese Skool Potchefstroom.
De Klerk was die tweede seun van Barend Jacobus de Klerk en Cecilia Maria Pretorius. Sedert 1913 studeer hy aan die Teologiese Skool op Potchefstroom. Ná voltooiing van die matrikulasie-eksamen en die propedeutiese studie lê hy die kandidaatseksamen af en behaal terselfdertyd die B.A.-graad in 1921.
Geïnspireer deur ’n boek van dr. Henry Beets (1869–1947), leraar in die Christelike Gereformeerde Kerk in die VSA, word dit sy ideaal om ’n studie te maak van die sending in Suid-Afrika. In 1922 vertrek hy na Nederland, waar hy in 1923 promoveer onder leiding van prof. G.C. Aalders en professore Julius Richter en T. Hoekstra met ’n proefskrif oor “Kerk en sending in Suid-Afrika”.
Ds. P.J.S. de Klerk as jong predikant.
Sy gemeentes was Germiston (1924–1927), Johannesburg-Oos (1927–1931) en Pretoria-Oos (1931–1949). In 1949 is hy benoem tot professor in dogmatiek aan die Teologiese Skool. In 1961 moes hy weens swak gesondheid aftree en het hy in Pretoria gaan woon.
Hy het hom besonder beywer vir die bevordering van die sending in die Gereformeerde kerkverband. Deur sy bemiddeling is van minister P.G.W. Grobler in 1932 ’n plaas in die Soutpansberge bekom waarop die sendingterrein Siloam gevestig is.
Die senaat van die Teologiese Skool Potchefstroom, 1952, toe prof. De Klerk rektor was. Voor: Ds. JV Coetsee, proff. P.J.S. de Klerk en S.P. van der Walt. Agter: Proff. J.P. Jooste, B.J. de Klerk en Fanus du Toit.
In 1924 tree hy in die huwelik met Johanna Catharina van der Walt van Steynsburg. Uit die huwelik is ’n dogter en ’n seun, ds. P.J.S. de Klerk (tussen 1959 tot sy aftrede in 1991 agtereenvolgens leraar van Koffiefontein, Ladybrand, Derdepoort en Ladysmith/Estcourt; oorlede op 17 Mei 2014) gebore. Sy dogter, Celestien, is in 1949 getroud met dr. P.J. Pretorius (gebore Ugie, 4 Desember 1923).
One thought on “3 November 1895 | Prof. P.J.S. de Klerk gebore”
Johann Nefdt sê:
November 4, 2019 om 5:22 nm
Staan prof De Klerk met ‘n sigaret in die hand op die eerste foto?